สกู๊ป : เราทำความดี...ด้วยหัวใจ
โครงการ “เราทำความดี ด้วยหัวใจ” เป็นโครงการในสมเด็จพระเจ้าอยู่หัวมหาวชิราลงกรณ บดินทรเทพยวรางกูร ที่นำเหล่าบรรดาจิตอาสา มาช่วยคลี่คลายปัญหาการจราจรในพื้นที่ที่มีการจราจรติดขัด  ด้วยหัวใจที่ต้องการทำความดี โดยไม่หวังสิ่งตอบแทน ติดตามเรื่องราวดีดีนี้ได้ใน อาสาจราจร เราทำความดี...ด้วยหัวใจ 

อาสาจราจร ภายใต้เครื่องแบบหมวกสีฟ้า และผ้าพันคอสีเหลืองที่กำลังค่อยอำนวยการจัดการร่วมตำรวจ เป็นหนึ่งในอาสาสมัครที่มาร่วมทำความดี ในโครงการจิตอาสา “เราทำความดี ด้วยหัวใจ ที่สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงพระกรุณาโปรดเกล้าโปรดกระหม่อมจัดขึ้น และทรงพระราชทานเครื่องแบบให้แก่เหล่าบรรดาอาสาจราจร  นำมาซึ่งความทราบซึ้งและภาคภูมิใจอย่างสูงสุด

กิจกรรมอาสาจราจร ถือเป็นความร่วมมือระหว่าง กองบัญชาการตำรวจนครบาล สำนักงานนายตำรวจราชสำนักประจำ และประชาชนจิตอาสา ที่ออกมาทำความดีถวาย  สมเด็จพระเจ้าอยู่หัวมหาวชิราลงกรณ บดินทรเทพยวรางกูร เนื่องในโอกาสเฉลิมพระชนมพรรษา 28 กรกฎาคม 2560 

โดยมีจิตอาสาจราจร เข้าร่วมจำนวนมาก ก่อนกระจายไปอำนวยความสะดวกด้านจราจรให้กับประชาชนในพื้นที่ต่าง ๆ ของกรุงเทพมหานคร ซึ่งสามารถทำให้การจราจรคล่องตัวได้เป็นอย่างดี
นายสุชาติ แก้วศรี และนายสุขสันต์ รักษาภัคดี 2 อาสาจราจรทำความดี ต่างปราบปลื้ม และสำนึกในพระมหากรุณาธิคุณอย่างหาที่สุดมิได้ ที่ได้เป็นส่วนหนึ่งของโครงการจิตอาสา “เราทำความดี ด้วยหัวใจ” เพื่อถวายเป็นพระราชกุศล และทำความดีจากหัวใจประชาชน 
สำหรับโครงการจิตอาสา “เราทำความดี ด้วยหัวใจ” ถือเป็นโครงการที่จะร่วมใจไทยทุกคน ร่วมกันทำความดี เป็นจิตอาสา ด้วยหัวใจของประชาชนด้วยการบำเพ็ญสาธารณประโยชน์ในพื้นที่ชุมชนต่าง ๆ ถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช  พร้อมสรรสร้างให้สังคมไทยน่าอยู่ และเป็นสังคมที่มีความสุขมากขึ้น